L-għawġ ma jiġix fuq min jibża' mill-Mulej, u f'kull tiġrib jeħilsu għal darba tnejn. Bniedem għaqli ma jobgħodx il-Liġi, u min juri wiċċ b'ieħor fil-ħarsien tagħha qisu dgħajsa fil-maltemp. Min jifhem jafda fil-Liġi , u joqgħod fuqha daqs kelmet oraklu. Ħejji dak li għandek tgħid, u hekk tkun mismugħ, iġbor flimkien dak li tgħallimt, u mbagħad agħti tweġiba. Bħal rota ta' karettun qalb l-iblah; u ħsibijietu bħal rota ddur. Żiemel għar-razza l-ħabib tad-daħk; jiżher taħt kull min jirkeb fuqu. Ħaġa mhix bħal oħra Għaliex jum hu aħjar minn ieħor meta d-dawl ta' kull jum is-sena kollha ġej mix-xemx? Bl-għerf tiegħu l-Mulej għażel wieħed minn ieħor u qassam iż-żminijiet u l-festi. Uħud minnhom għolliehom fuq l-oħrajn u qaddishom, u wħud minnhom għamilhom jiem tas-soltu. U l-bnedmin kollha ġejjin mit-trab, u Adam kien maħluq mill-art. Fil-milja ta' għerfu l-Mulej għażel wieħed minn ieħor, u għamel li triqathom ma jkunux jixxiebhu. Uħud minnhom berikhom u għolliehom, uħud minnhom qaddishom u ressaqhom lejh; imma wħud minnhom seħethom u tefagħhom 'l isfel, u warrabhom minn fejn kienu. Bħal tafal f'idejn il-fuħħari, - kollox jagħmel skont ma jogħġob lilu - hekk il-bnedmin f'idejn min għamilhom: jagħtihom skont kif jaqtagħha hu. Kontra l-ħażin hemm it-tajjeb, u kontra l-mewt hemm il-ħajja, kontra l-midneb hemm il-bniedem sewwa. Hekk ukoll jekk tħares lejn l-għemejjel kollha tal-Għoli; qegħdin tnejn tnejn, wieħed kontra l-ieħor. U jien l-aħħar wieħed li bqajt nishar, bħal min ilaqqat il-fdal wara ġbir il-għeneb. Bil-barka tal-Mulej ġejt 'il quddiem, bħal min jiġbor l-għeneb u jimla l-magħsar. Araw li mhux għalija biss tħabatt, imma għal dawk kollha li jfittxu t-tagħlim. Isimgħu minni, kbarat tal-poplu; mexxejja tal-ġemgħa, agħtuni widen. Mingħajr xkiel Lil ibnek u 'l martek, lil ħuk u 'l ħabibek, tul ħajtek tagħtihomx setgħa fuqek. Il-ġid li għandek tagħtihx lil ħaddieħor, biex ma jisgħobx bik u titlobhulu lura. Sakemm għadek ħaj u qed tieħu n-nifs, tintreħa f'idejn l-ebda bniedem. Għax aħjar li wliedek jitolbu lilek, milli int tistenna xi ħaġa minn idejn uliedek. Kun mill-aħjar f'kulma tagħmel, u ttebbax ġieħek. Dakinhar li jaslu fit-tmiem jiem ħajtek, meta tkun wasalt fl-aħħar, qassam wirtek. L-ilsiera Għalf, bastun, u tagħbija għall-ħmar, ħobż, dixxiplina, u xogħol għall-qaddej tiegħek. Qabbad il-qaddej tiegħek jaħdem, u ssib il-mistrieħ, ħallih b'idejh qiegħda, u jfittex il-ħelsien. Madmad u riedni jgħawġu l-għonq, xkiel u frosta għall-qaddej ħażin. Itfgħu għax-xogħol biex ma jitgħażżinx, għax l-għażż jgħallem il-ħażen kollu. Qiegħdu fuq xogħol bħalma jistħoqqlu, u jekk ma jobdix xekkillu riġlejh. Imma lil ħadd m'għandek tgħabbi żżejjed, u tagħmel xejn mingħajr ma taħsibha. Jekk għandek qaddej, għandu jkun bħalek, għaliex inti ksibtu bil-prezz ta' demmek. Jekk għandek qaddej, żommu bħal ħuk, għax teħtieġu daqsek innifsek. Jekk iġġib ruħek ħażin miegħu u jitilqek u jaħrab, fejn taqbad tfittxu?